text: sandsten
  
  publiceret: 2023-03-10 13:23:06+01:00
  Sandsten er en sedimentær bjergart domineret af korn i sandstørrelse og sammenkittet af cementerende materiale, oftest kvarts, kalcit eller jernoxider. Kornsammensætningen og farven er varierende og afspejler både de oprindelige aflejringsforhold og senere diagenese.
  De fleste sandsten indeholder sedimentære strukturer, fossiler eller sporfossiler, der kan bruges til at bestemme aflejringsforholdene. Det er således muligt at skelne mellem sandsten aflejret i fx floder, ørkenklitter og kystnære havområder
  Sandsten har traditionelt været anvendt som byggemateriale. Porøse sandsten er vigtige grundvandsmagasiner, og vandet i dybere begravede sandsten benyttes som geotermisk energi i bl.a. Thisted.
  Omtrent 35 procent af verdens olie og gas produceres fra sandstensreservoirer, og sandsten kan også indeholde mineraliseringer. De første forsøg med lagring af CO2 i den danske undergrund bliver i sandstensreservoir.